ሐዋርያው እንዳለው በርግጥም "ኃጢአተኞችን ሊያድን ክርስቶስ ኢየሱስ ወደ ዓለም መጣ የሚለው ቃል የታመነ እና ሁሉ እንዲቀበሉት የተገባ ነው፤ ከኃጢአተኞችም ዋና እኔ ነኝ" (1ኛ ጢሞቴዎስ 1፡15)። በእርሱ በወልድ የሚያምኑትን ሁሉ የሚያድን፣ የሚያጸና እና የሚያሻግር (የሐዋርያት ሥራ 20፡32) ታላቅ ጸጋ፣ ፍቅር እና ምሪት እንዲያው በነጻ (ያለ ምንም ክፍያ) በየዕለቱ የሚፈስስልን ከየት/ከማን ነው? አዎን፤ ወሰን የሌለው ይህ ታላቅ ጸጋ (ሮሜ 5፡20-21፤ ያዕቆብ 4፡6) ሁልጊዜ የሚፈስስልን ከአንዱ አምላክ ከአብ ከወልድ ከመንፈስ ቅዱስ (ከኤሎሂም) መሆኑን እናውቃለን። ምክንያቱም እንዲህ ተብሎ ተጽፎአልና ፦ "የጌታ የኢየሱስ ክርስቶስ ጸጋ የእግዚአብሔርም (የአብ) ፍቅር የመንፈስ ቅዱስም ኅብረት (አብሮነት፣ ምሪት) ከሁላችሁ ጋር ይሁን፤ አሜን" (2ኛ ቆሮንቶስ 13፡14)። የእርሱ አብሮነት እና ሬድኤቱ አይለየን።
